L'emissora municipal Ràdio Túria celebra el V aniversari del programa Nacional III
22 de setembre de 2016

El programa radiofònic Nacional III, de l'emissora municipal de l'Eliana Ràdio Túria, compleix cinc anys en antena i oferirà el dissabte 24, a partir de les 19 hores i amb la col·laboració de la Regidoria de Joventut, una festa concerte oberta al públic en general, amb aforament limitat. L'acte, que serà enregistrat per a la seua posterior emissió, inclou actuacions en directe, entrevistes, regals, sorpreses i un piscolabis per als assistents.

Tres grups valencians estaran en l'escenari de la Casa de la Joventut: Mamá Nevera, Bluestafaris i els veterans 3Cómplices, mítica banda de rock de la moguda valenciana dels anys 80 encara en actiu i amb més força que mai.

El programa Nacional III, que presenten Nacho Herrero i Isa Segarra, és ja un clàssic en la graella de programació de l'emissora municipal, amb cinc anys en antena i un total de 255 programes emesos.